### Resume

På Byrådets møde den 16. januar 2019, sag 12, blev den selvejende institution [adresse] bevilget en kommunal lånegaranti på 1 mio. kr. til et nyt spejder-/fritidshus. Lånegarantien blev forlænget på Byrådets møde den 17. juni 2020, sag 127. Jævnfør [adresse] retningslinjer for lånegarantier om 1 års gyldighed er lånegarantien udløbet, hvorfor [adresse] ansøger om en forlængelse af den bevilgede lånegaranti. Det forventes, at det nye spejderhus står færdig i maj 2022.

### Sagsfremstilling

[adresse] er en selvejende institution, der har til formål at lede driften af et hus med lokaler til brug for Det Danske Spejderkorps (DDS) og KFUM-spejderne. Ved en opløsning af institutionen tilfalder et eventuelt overskud DDS og KFUM-spejderne til anvendelse til fremme af spejderarbejdet i Vejle og omegn.

[adresse] benyttes af spejdergrupperne DDS Ørnbjerg og KFUM-spejderne [adresse].

Det gamle spejderhus fra 1981 var hårdt ramt af gentagne oversvømmelser, hvorfor man har ønsket at opføre et nyt spejderhus. Det nye spejderhus forventes at stå færdig i maj 2022. Udover etableringen af et spejderhus rummer projektet også en renovering af depothuset. Renoveringen og ombygningen af depothuset stod færdig i december 2021.

På Byrådets møde den 16. januar 2019, sag 12, blev [adresse] bevilget en kommunal lånegaranti på 1 mio. kr. til opførelsen af et nyt spejderhus. Jævnfør [adresse] retningslinjer for lånegarantier om 1 års gyldighed, blev lånegarantien forlænget på Byrådets møde den 17. juni 2020, sag 127.

Grundet lånegarantiens udløb ansøger [adresse] om en forlængelse af den tidligere bevilgede lånegaranti.

Budget:

Det samlede budget for anlæggelsen af et nyt spejderhus og renovering af depothus udgør 3.665.685 kr. Heraf udgør budgettet for nyt spejderhus 2.857.253 kr. og renovering af depothus 808.432 kr.

Finansieringen til nyt spejderhus og depot forventes at se ud som følger:

[adresse]: 1.000.000 kr.

Anlægsbevilling Vejle Kommune: 1.000.000 kr.

Fonde, sponsorer, erhverv: 1.219.623 kr.

Egenfinansiering: 300.000 kr.

Lån: 146.062 kr.

Retningslinjer og procedurer for lånegarantier til foreninger:

Byrådet vedtog den 10. oktober 2021 reviderede retningslinjer for lånegarantier til foreninger. I henhold til retningslinjerne kan der - for at understøtte initiativer og aktiviteter, der medvirker til stærke og levende lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte.

Kommunal økonomisk støtte skal ske sammen med et lokalt økonomisk engagement, skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter op til 1 mio. kr., dog maksimalt 30 % af projektets samlede budget. Der er samtidig fastlagt en ramme for de samlede lånegarantier i Vejle Kommune på i alt 45 mio. kr.

Ved behandling af ansøgninger om lånegarantier skal der anlægges en konkret vurdering af:

1. Lovligheden af kommunal støtte/garanti

2. Opfyldelse af ovennævnte retningslinjer

3. Overholdelse af kommunens samlede ramme for garantier og

4. Risikoen i forhold til kommunes økonomiske engagement

Såfremt forvaltningens vurdering af nævnte forhold falder positivt ud, fremsendes sagen gennem økonomiudvalget til Byrådets behandling.

Kultur og Sundheds vurdering:

1. [adresse] har, i henhold til vedtægterne, til formål at lede driften af et hus med lokaler til brug for Det Danske Spejderkorps og KFUM Spejderne, der begge udøver spejderaktiviteter for borgere i Vejle Kommune. Et spejderhus til spejderaktiviteter for [adresse] borgere er en lovlig kommunal aktivitet, som vil kunne støttes med hjemmel i de ulovfæstede regler om kommunens opgavevaretagelse, kommunalfuldmagten.

2. Retningslinjerne for at give lånegaranti vurderes at være opfyldt, for så vidt angår at [adresse], i henhold til institutionens vedtægter, understøtter et stærkt og levende lokalsamfund og herigennem det lokale og frivillige engagement, som grundlag for foreninger og foreningsaktiviteter. Retningslinjerne vurderes også at være opfyldte for så vidt angår den maksimale grænse for lånegaranti på 1 mio. kr. eller 30 % af projektets samlede budget, hvis lånegarantien på 1 mio. kr. forlænges.

3. Da der er tale om en forlængelse af lånegarantien, er den allerede indeholdt i rammen.

4. Forvaltningen vurderer ikke, at en forlængelse af en kommunal lånegaranti på 1 mio. kr. vil indebære en økonomisk risiko for Vejle Kommune, da det vurderes, at institutionen vil kunne håndtere renter og afdrag inden for den nuværende drift.

På den baggrund kan forvaltningen anbefale, at der til [adresse] bevilges en forlængelse af den kommunale lånegaranti på 1 mio. kr.

### Økonomi

Økonomi & Controlling har ingen bemærkninger af bevillingsmæssig karakter.

### Klima og resiliensvurdering

Ingen bemærkninger

### Sagens videre forløb

Sagen skal behandles af Økonomiudvalget og Byrådet.

### Historik

Kultur- og Sundhedsdirektøren indstiller, 3. maj 2022, pkt. 76:

at den kommunale lånegaranti på 1 mio. kr. til [adresse] forlænges.

Beslutning fra Kultur- og Idrætsudvalget, 3. maj 2022, pkt. 76:

Anbefales.

Bruno Schmidt deltog ikke i sagens behandling.

Beslutning fra Økonomiudvalget, 16. maj 2022, pkt. 111:

Anbefales.

Fraværende: Johnny Koch.

### Beslutning

Godkendt.